text:
«Un dai prins autonomiscj furlans, e di fat Vignesie lu stimave une vore pericolôs!»: cussì Pierluigi Visintin al descrîf il cont Andree Asquin, o Asquini, tal so libri Friûl e furlans te Historie de ma vie di Giacomo Casanova. Une afermazion causade salacor dal fat che su la storie furlane no si è jevade ancjemò pardabon la tele, stant che al pararès propit che altris furlans si sedin batûts pe autonomie vie pai secui.
MEMORIIS «FURLANIS»_ Nus interesse contâ di chê figure che Visintin e definìs tant che un «Robin Hood» furlan, e che Casanova al incuintre ai Piombi, la famose preson di Vignesie dulà che i doi si cjatin a jessi dongje di cele. No stait a pensâ a un om cuntun fisic di eroi: il cont Andree Asquin, condanât ae preson a vite cuntune sentence dai 20 di Setembar dal 1753 «al veve setante agns e nol podeve nancje movisi, par vie che al veve une panze une vore gruesse e une gjambe rote di pôc, che je vevin justade mâl».
ACUSIS PENZIS_ Ma ce vevial cumbinât par jessi condanât? Asquin, tal Consei citadin di Udin, al difindeve i contadins cuintri dai nobii che a volevin puartâur vie il dirit di vôt tes assembleis provinciâls. Stant che lis pretesis dai contadins a jerin une turbative dal ordin, i nobii a vevin fat ricors al tribunâl dai Incuisitôrs e chei a vevin ordenât al cont Asquin di bandonâ i siei clients.
Il cont ur veve rispuindût che lis leçs de citât i permetevin di difindi la costituzion, e si jere refudât di ubidî. I Incuisitôrs, alore, lu vevin fat arestâ e fat sierâ tai Piombi.
No jere la prime volte che il cont al veve a ce fâ cui Incuisitôrs: bielzà tal 1744 al veve ricevût une amonizion severe dal tribunâl par vie di acusis che a jerin tant penzis di no crodi: vâl a dî, di vê causât barufis jenfri nobii e feudataris, di vê saborât contesis jenfri Parlament e Contadinance, di vê acusât falsementri un cassîr de Contadinace, di vê falsificadis cjartis publichis…Un acaniment, al scrîf Visintin «che nus fâs pensâ che al fos un om une vore di fiât e di azion e che la sô opare e smiràs a otignî plui autonomie, a diliberâsi dal control strent di scjafoiâ di Vignesie.»
CE CARATAR!_ Casanova – che al cognosseve ben i oms – lu stime tant che une persone oneste, tant di confidâi i siei plans par scjampâ dai Piombi. Unic difiet, al jere tirât: «nol rivarà mai a slidrisâ la avarizie», al scrîf Casanova.
A conferme dal caratar fuart dal cont, siet agns dopo de evasion di Casanova, ancje Asquini al rive a scjampâ, ai 10 di Zenâr dal 1762, e nol sarà mai plui brincât dai venezians. Lant daûr dal professôr Sergio Comelli, i siei dissendents a saressin i conts Asquini di Feagne, produtôrs di Picolit.
Dree Venier
SPECIÂL – L’autonomist amì di Casanova............
«Un dai prins autonomiscj furlans, e di fat Vignesie lu stimave une vore pericolôs!»: cussì Pierluigi Visintin al descrîf il cont Andree Asquin, o Asquini, tal so libri Friûl e furlans te Historie de ma vie di Giacomo Casanova. Une afermazion causade salacor dal fat che su la storie furlane no si è jevade ancjemò pardabon la tele, stant che al pararès propit che altris furlans si sedin batûts pe autonomie vie pai secui.


c: text/html

text:
Un Cuba Libre intune man e un spagnolet in chê altre. Cussì i Ulisse e i Ciclopi a àn ricevût il Premi Friûl te suaze verde dal Parc dal Cormôr ai 19 di Avost passât. I doi zovins di Mortean ju vevin za cognossûts proprit al Premi Friûl dal an passât, cuant che a cjapavin une menzon pe origjinalitât e caratar de lôr propueste. E chi a son tornâts, cheste volte puartant a cjase il prin premi dal plui impuartant concors musicâl in lenghe furlane rivât ae sô 27esime edizion, «par vê vût cûr di proponisi cuntune formazion dal dut gnove tal panorame musicâl furlan».
La inovazion de musiche furlane chest an e sune cu la vôs agressive e poetiche dai Ulisse e i Ciclopi, grup punk blues tindint al stoner psichedelic. Disenûf agns, Ulisse Viezzoli ae vôs e ghitare, al è il plui zovin vincidôr de storie dal Premi Friûl, dome Dek Ill Ceesa (che al à presentât la serade cun Mojra Bearzot) al veve fat tant, vincint tal 2005 a dome vincj agns. Lui al è duncje Ulisse e Moreno Fedele, vincjetrê agns ae batarie, al è il “ciclope”. No basta pi/fa fenta di nuia/che va dut ben/ben no và/no va ben!/No basta resisti/gji ûl la rivolusion, a cjantin cun “Rivolusion”, il toc bilengâl (furlan e talian) vincidôr de kermesse. E chi si sint la çate de famee: Ulisse al è fi di art e chestis a son lis peraulis di une poesie di sô mari, Lussia di Uanis, une des figuris femininis plui esplosivis dal Friûl contemporanei, che e a batiât la vitorie de band distropant une butilie di vin, discolce in prime file sot dal palc. Cumò o spetìn dome di scoltâ il disc, che daûr tradizion dal premi al sarà editât de etichete Musiche Furlane Fuarte, par viodi dulà che al rivarà Ulisse cul so compagn.
Insiemi cun Ulisse e i Ciclopi a àn partecipât ae finâl dal Premi Friûl altris cuatri grups: Sunrise (progjet de cjantautore Nicole Lizzi), Trio Tubazzi (rock sconseât ai delicâts di stomi che si è esibît cu la cjançon “Mangano eroe”), (H)ausbau (formazion elegante de Val di Arzin che e cjante lis poesis di Luigina Lorenzini) e Umori Instabili (duo folk cjantautoriâl di Cjamin dal Tiliment). La serade, organizade – tais o no tais – de scuadre di Radio Onde Furlane cu la colaborazion di Homepage Festival, chest an si è davuelte li dal Teatri Palamostre al Parc dal Cormôr, cun chê di ufrî une suaze plui dongje dal spirt rock de manifestazion. Un bon risultât pe libertât di moviment e informalitât, mancul bon a nivel di concentrazion viers lis esibizions.
A sierâ la fieste i Luna e un quarto, vincidôrs de edizion stade, che cul lôr gnûf disc “Basse Pressiòn” a àn scjaldât il teren e i cuarps a dovê, cuntun public discjadenât tes danzis. Un biel viodi: cheste e je la musiche che e ven fûr dal Premi Friûl.
Natascia Gargano
Ulisse e i Ciclopi vincidôrs dal Premi Friûl............
Un Cuba Libre intune man e un spagnolet in chê altre. Cussì i Ulisse e i Ciclopi a àn ricevût il Premi Friûl te suaze verde dal Parc dal Cormôr ai 19 di Avost passât. I doi zovins di Mortean ju vevin za cognossûts proprit al Premi Friûl dal an passât, cuant che a cjapavin une menzon pe origjinalitât e caratar de lôr propueste. E chi a son tornâts, cheste volte puartant a cjase il prin premi dal plui impuartant concors musicâl in lenghe furlane rivât ae sô 27esime edizion, «par vê vût cûr di proponisi cuntune formazion dal dut gnove tal panorame musicâl furlan».

robotstxt: allowed

filter: keep


text:
ELI E SAMUEL
Pelegrins tal santuari di Silo
1 1 Al jere un om di Ramataim, un zufit de mont di Efraim, che al veve non Elkane, fi di Jerocam, fi di Eliau, fi di Tocu, fi di Zuf, un efraimit. 2 Al veve dôs feminis: une e veve non Ane e chê altre Penine; ma biel che Penine e veve fruts, Ane no ’nt veve. 3 Ogni an, chest om al leve sù de sô citât par preâ e par fâi un sacrifici al Signôr des schiriis a Silo; lassù a funzionavin come predis dal Signôr i doi fîs di Eli, Ofni e Pincas.
4 Une dì Elkane al ufrì un sacrifici. Al veve usance di dâi un pôcs di tocs a la sô femine Penine e a ducj i siei fîs e fiis, 5 e i ’nt dè dome un tocut a Ane, seben che lui al tignive par Ane, ma il Signôr i veve sierât il grim. 6 Chê altre, gjelose, le tacave par fâle inrabiâ par vie che il Signôr al veve fat in mût che no cjapàs sù. 7 E e sucedeve ogni an chê liende, ogni volte che a levin sù tal templi dal Signôr; jê i faseve une vite sole.
Ane e tacà a vaî e no cerçà bocjade. 8 Alore Elkane, il so om, i disè: “Ane, parcè vaistu po e no mangjistu nuie? Parcè mo sêstu avilide? Jo no valio par te miei che no dîs fîs?”.
9 Dopo che a verin mangjât in Silo e bevût, Ane e jevà sù e e lè denant dal Signôr. Il predi Eli al jere sentât su la sô sente, cuintri l’antîl de puarte, tal santuari dal Signôr. 10 Tal marum dal so spirt, jê e preave il Signôr e si passeve dome di vaî. 11 E fasè chest avôt: “O Signôr des schiriis! Se tu cjalarâs la streme de tô sierve, se tu t’impensarâs di me, se no tu lassarâs di bande la tô sierve e tu i darâs un frut, alore jo jal darès al Signôr par dute la sô vite e il rosôr nol passarès parsore dal so cjâf”.
12 Stant che le tirave a lunc cu la sô preiere denant dal Signôr, Eli le cjalave te bocje. 13 Ane e fevelave bas bas: i siei lavris si movevin ma no si sintive la sô vôs, e Eli al pensà ch’e fos cjoche. 14 Alore Eli i disè: “Intindistu di tirâle trop a lunc, cjoche come che tu sês? Va a sancirâti!”. 15 Ma Ane i rispuindè: “No, paron; o soi dome une femine avilide. No ài cerçât ni un got di vin ni nissune altre bevande ch’e scjalde. O sbrochi la mê anime denant dal Signôr. 16 No sta cjapâ la tô sierve par une pôc di bon. O ài fevelât fin cumò dome parcè che o soi saceade di passion e di marum”. 17 Alore Eli i rispuindè: “Va in pâs, e che il Diu di Israel ti dedi ce che tu i âs domandât”. 18 “Che la tô sierve e puedi cjatâ gracie denant dai tiei vôi!” disè la femine, e si ’nt lè pe sô strade; e mangjà e la sô muse e cjapà un fregul di colôr.
Nassite e consacrazion di Samuel
19 A jevarin denant dì e dopo di jessisi butâts cu la muse par tiere denant dal Signôr, a tornarin indaûr e a rivarin cjase, a Rame. Elkane al lè cu la sô femine Ane e il Signôr s’impensà di jê. 20 Ane e cjapà sù e, spirât il timp, e parturì un frut che i metè non Samuel “parcè che – disè – jal ài domandât al Signôr”. 21 Elkane, il so om, al lè sù cun dute la famee par ufrîi al Signôr il sacrifici di ogni an e sodisfâ l’avôt. 22 Ane però no lè sù e i disè al om: “No prime che il frut al sedi distetât! In chê volte lu menarai sù ancje lui; lu puartarai denant dal Signôr e al restarà alì par simpri”. 23 Elkane, il so om, i rispuindè: “Fâs cemût che tu crodis e spiete cuant che al sarà distetât. Che il Signôr al fasi ce che al à dit!”. Cussì la femine e restà e i dè di tete al frut fintremai che al fo discjolt. 24 Cuant che al fo distetât, sal menà cun sè puartant daûrsi ancje un manzut di trê agns, un efa di farine e une bufule di vin e lu puartà dentri tal templi dal Signôr a Silo; il frut al jere ancjemò di nît. 25 A ufririn il manzut e a menarin il frut denant di Eli. 26 Jê i disè: “Par plasê, paron! Come che al è vêr che tu sês vîf, paron, jo o soi la femine ch’e jere daprûf di te culì a preâ il Signôr. 27 Jo o preavi par chest frut e il Signôr mi à esaudide di ce che i ài domandât. 28 Cumò mi tocje a mi di dâjal al Signôr par ducj i dîs de sô vite: al è cedût al Signôr”. E li si butarin in genoglon denant dal Signôr.


text:
Argjentine
La Americhe dal Sud e l'otâf dal mont. Al confine a soreli a mont cul Cile, a nord cun la Bolivie e il Paraguay, a nord est cun il Paraguay e il Brasîl, a soreli jevât cun l’Uruguay e cun l’ocean Atlantic. La Argjentine e je une republiche federâl fate di provinciis.al è il secont stât plui grant de
Origjin dal nonModifiche
Il non al ven de liendis che a si jerin pandudis fra i prins concuistadôrs de esistence di arint tal bacin dal Rio de la Plata. A dì il vêr di arint nol è che an sedi stât tant ma za 'int une mape veneziane dal 1536 si doprave il non Argjentine. Tal 1602 al fo publicât il poeme La Argentina di Martin del Barco Centenera. Il non al devente comun tal XVII secul.
StorieModifiche
I prins segns de presince umane in Patagonie a son di 11.000 agns p.d.C. Intal prin secul d.C la zone andine e à un ciert nivel di civilizazion. Tal 1480 l'imperi Incas al concuiste la regjon nord ovest de Argjentine. De culturis basadis su la patate dolce e sul yuca si cjatin intal Guaranì. Lis Pampas e la Patagonie a son abitadis di popolazions nomadis.
Tal 1502 Amerigo Vespucci al rive su lis sôs cuestis e tal 1516 Juan Diaz de Solis al esplore l’estuari dal Rio de la Plata. I spagnûi a costruissin dai fuarts e la citât di Buenos Aires. Tal 1776 la colonie e devente il vice ream dal Rio de la Plata cun dentri ancje la Bolivie, l’Uruguay e il Paraguay.
Tal 1806-1807 la colonie e resist a une invasion dai inglês. A nassin lis primis aspirazions a la indipendence e tal 1810 e ven nomenade une jonte al puest dal vice re. La indipendence e ven proclamade il 9 di Lui dal 1816 e il gnûf stât al cjape il non di Provinciis Unidis dal Rio de la Plata.
Tai agns seguitîfs a vegnin diviersis vueris: cul Brasîl tal 1827, cun la Bolivie tal 1838, cui Stâts Unîts, il Ream Unît e la France tal 1845 e dal 1865 al 1870 cun il Paraguay. A son ancje diviersis lotis internis fra cjentraliscj e federaliscj.
I prins decenis dal XX secul a vegnin comandâts dal partît radicâl di Hipolito Irigoyen. Tal 1930 al ven fat il colp di stât dal gjenerâl Uriburu e daspò a van al podè une schirie di president conservadôrs. Durant la seconde vuere mondiâl il pais al reste neutrâl fin al colp di stât militâr dal 1943 cuant che si allee cun l’asse. Tal 1945 al romp la aleance declarant vuere a Gjermanie e Gjapon.
Dal 1946 al 1955 al è president Juan Domingo Peron fin al colp di stât di Lonardi e Aramubu. Dopo i president Arturo Frondizi, Josè Maria Guido e Humerto Illia un gnûf colp di stât al ven fat tal 1966 da Juan Carlos Ongania.
Peron al torne al podè dal 1973 a la sô muart tal 1974 e dopo a comande la sô tierce femine Isabel Peron. Dal 1976 al 1982 e je une altre teribile ditature militâr che e finìs cun la disastrose invasion des isulis Falkland/Malvinas e la vuere cun il Ream Unît.
Tal 1983 e torne la democrazie cun lis presidenzis di Raul Alfonsin (1983-1989), di Carlos Menem (1989-1999) e di Fernando de la Rua(1999-2001). Tal finì dal secul a tache une dure crisi economiche argjentine che tal 2001 a puarte al congjelament dai bêçs depositâts in bancje, a la fan par tancj di lôr e a une grave instabilitât politiche. La situazion e miôre un poc cun la presidence di Nestor Kichner (2003).
PoliticheModifiche
Il podè esecutîf al è dal president de republiche che al ven votât ogni 4 agns a sufragji universâl diret. Il podè legjislatîf al è dal Congrès Nazionâl ven a stâi dal Senât di 72 membris e la Cjamare dai deputâts di 257 membris.
Politiche foresteModifiche
La Argjentine e fâs part dal Sisteme economic latin-american, dal MERCOSUR, de Organizazion dai Stâts Americans, dal Grop di Rio e dal G15.
Division aministrativeModifiche
La Argjentine e je dividude in 23 provinciis e i citât autonome (la capitâl federâl).
GjeografieModifiche
Gjeografie fisicheModifiche
La Argjentine e va da lis Andis a soreli a mont a lis grandis planis dal est che a puartin al ocean Atlantic. A nord lis Andis a fasin un grant altplan (Puna de Atacama, 3400-4000 metris). Tes Andis mezanis la profonditât e jê minôr ma i monts a son plui alts (Aconcagua 6959 metris, Mercedario 6770 metris). A sud in Patagonie lis Andis a son plui bassis ma plenis di nêf e glaçârs. A est a son des andis si cjatin a nord il Chaco, un grant bassplan cuviert di praderîs, la Pampa, sconfinade stepe dulà che l’om al coltive cereai, e la regjon patagoniche a sud dal Rio Colorado fate di altplans che a van des Andis al ocean.
IdrografieModifiche
Il bacin dal Rio del Plata-Paranà al è il secont dal continent cun plui di 3 milions di chilometris cuadrâts. Al è formât dal Paranà e dal Uruguay che a rivin dal Brasîl e dai flums che passant par il Chaco a rivin intal Rio de la Plata. Impuartants a son ancje il Rio Colorado e i flums de Patagonie tant che il Rio Negro, il Chubut e il Deseao). Tes andis si cjatin diviers lâcs di tip alpin come il Nahuel, il Huapi, il Lâc Buenos Aires e il Lâc Viedma.
La climeModifiche
In Argjentine si à une clime continentâl moderade. Il paîs al è une vore lunc e al va dal 22° al 55° di latitudin. Par cui si passe de clime subtropicâl dal Chaco, cun estâts cjaldis e unviers clips, ae clime oceaniche frede de Patagonie. Tes Andis si à une clime montane une vore sute tal nord e ploiôs intal sud. Lis Andis a parin lis planis argjentinis dai aiars dal Pacific fûr che inte basse Patagonie La ploie a cale lant di est a ovest.
Gjeografie umaneModifiche
In Argjentine a son scuasit dal dut sparidis lis antighis popolazions amerindis, cualchidune a je restade dome intal Chaco. Fuartone e je stade la imigrazion europeane ingoloside des grandis planis e dal arlevament des bestiis. Il gaucho al è il non dal tipic mandrian e al è il simbul dal paîs. Dal 1869 al 1936 si è passâts da 17,7 milions di abitants a 12 milions di lôr. Grandone e je la influence de imigrazion taliane e spagnule. Alt al è il numar di imigrâts dal Friûl a tacà dal XIX secul e che al è continuât fin ai agns ’50 dal XX secul.
ReligjonModifiche
Scuasit il 70% de popolazion e je catoliche, une vore atîfs a son diviersis glesiis protestantis. La Argjentine e à ancje la plui grande comunitât ebraiche dal Sud Americhe (2%).


text:
In Friûl al va sù l’interès pe situazion di altris minorancis, anzit la Patrie e à publicât un numar speciâl su lis minorancis di Italie, nomenant ancje la minorance cravuate di Molise. Ce pensial di chest?
Cumò denant o jerin a Lussemburc intune cunvigne, o soi restât di stuc tal viodi il multilinguisim che al è la prassi ven a stâi la normalitât, i fruts a fevelin a nivel di lenghe mari dongje dal lussemburghês ancje il todesc e francês, in bande di chest a imparin ancjemò l’inglês che al vûl dî che ducj i fruts a son cuatrilengâi, une soluzion esemplâr mi pâr.
HKD – la associazion culturâl cravuate – e altris organizazions a fasin rêt ancje cun altris minorancis. Massime a cjapin pît i contats cui cravuats di dongje in Ongjarie e Slovachie. Daspò il 1919 (St Germain) la plui part dai cravuats dal nestri Gradišcˇe e restà daûr de coltrine di fier, cussì la comunicazion dentri de comunitât gradiscjane e fo scuasit dal dut cjonçade.
In confront ai slovens di Carintie si fevele pôc de situazion dai cravuats in Burgenland, parcè?
La reson dal tratament diviers des minorancis e je che des nestris bandis no si davuelzè une bataie pal confin di stât tant che al sucedè dopo la Prime vuere mondiâl in Carintie. No nassè la malefin, ad implen chi si viveve simpri a buinis. Se no si fa scandui, i gjornâi no ti nomenin mai.
Ise garantide la istruzion in lenghe di minorance?
Duncje daûr de leç il cravuat al è obligatori par ducj cu la possibilitât di disnotâsi, che al sucêt di râr, a Parndorf p.e. si è disnotât dome un frut (su 180).
La leç e proviôt l’insegnament bilengâl di plante fûr 50% par todesc e 50% par cravuat, e ancjemò dongje oris di cravuat suplementars.
Al contrari invezit la prassi: i scuelârs a cjapin sù scuasit nuie, fûr che cjantâ cjançons cravuatis e ca e là alc par cravuat su la lavagne, dulinvie si fevele par todesc.
Il risultât che al displâs al mostre che i fruts no cognossin nancje i numars cravuats disore di 10.
I fruts che a vegnin di fameis cussientis a àn il prin contat cu la lenghe todescje tal asîl, e dopo?
Par un timp ae fin dai agns Setante si sintì une pression pe assimilazion ancje tai asîi cun domandis tant che “In ce lenghe fevelistu?” “In Austrie si fevele par todesc!”.
Secont de leç o vin tai asîi une situazion compagne a chê des scuelis, in ogni asîl e lavore almancul une mestre che e fevele par cravuat, o almancul une assistente responsabile pe comunicazion in lenghe cravuate.
In teorie al è dut in ordin, in pratiche no, o cognòs esemplis dulà che i fruts a molin di doprâ il cravuat za dopo i prins dîs di asîl, p.e. a Parndorf i fruts no fevelin plui par cravuat, e cussì in asîl il cravuat si dopre in mût margjinâl tant che cjantâ cjançons cravuatis.
Parcè i fruts no fevelino plui la lôr lenghe?
La gjenerazion dai 30-40 agns e fevele ancjemò la lenghe, a jerin lôr che a vevin dismetût a tramandâ il savê. No àn un parê negatîf in confront de lenghe mari, anzit a disin di vê falât, semplicementri par mancjance di energjie o timp, però cumò a sperin che i lôr fruts a impararan la lenghe almancul in scuele.
Cuale ise la situazion presinte in Burgenland?
Tal nord la situazion e je tragjiche, plui sane dulà che si dopre la lenghe ancje in famee e je tal Burgenland centrâl. Ca di nô a Parndorf a tabain par cravuat dome i viei, i fruts no plui, tal paîs di dongje a Novo Selo la lenghe e ven ancjemò fevelade in plusôrs fameis.
Ancje la composizion de popolazion si è modificade in maniere profonde, plui di mieze popolazion e je vignude di fûr.
O ai pôre che il cravuat al vignedi doprât dome in glesie e a nivel focloristic.
Tant che president e fondadôr di diviersis associazions culturâls, ce funzion àno lis associazions?
Lis nestris associazions a son intun grum di paîs l’ultin segn dal caratar cravuat dal lûc, o ai pôre che a saran simpri mancul borcs cravuats, se si ferme il lavôr des nestris organizazions,
il borc al pierdarà la sô identitât cravuate.
Stant che o vin simpri plui membris che no capissin il cravuat, si dopre di mancul la nestre lenghe, cussì ancje in ocasion di fiestis a tachin cu la frase todescje: “Damit mich alle verstehen, sage ich es in deutsch.” (Lu dîs par todesc par che mi capedin ducj.)
Il cravuat dal Burgenland al è un lengaç propri cuntun standard leterari ricognossût.
Te glesie si dopre il gradišcˇanski tant che lenghe uficiâl, o vin a disposizion la tradizion dal Lezionari, Gnûf Testament e dal Messâl.
Te regjon tutelade il gradišćanski al è stât ricognossût tant che lenghe uficiâl, la nestre fevelade e je avonde diferente di chê uficiâl il “štokavski” di Croazie, i suns a somein plui al sloven, cussì in Cravuazie nus cjapin dispès par slovens.
Si scuen dî però che cui che al tabaie la nestre lenghe al capìs ancje lis varietâts che si fevelin in Cravuazie, lu àn mostrât za i nestris antenâts che a lavoravin tal timp de Seconde vuere mondiâl tant che interpretis cirîts pes lenghis slavis, rus, polac, cec e serp.
Inmò un pinsîr finâl…
Miôr che cualchidun al dîs “ja se faram einkaufat” dulà che si cjate dome une peraule cravuate “ja”, parcè che al reste ancjemò une frase cravuate, al fevelant a mancjin i vocabui, i vocabui si puedin imparâ cul timp. Miôr cussì che no meti in bande la sô culture in favôr de lenghe plui presinte.
Se no fos la glesie, la minorance cravuate e sarès za discomparide de AustrieJanez Erat
In Friûl al va sù l’interès pe situazion di altris minorancis, anzit la Patrie e à publicât un numar speciâl su lis minorancis di Italie, nomenant ancje la minorance cravuate di Molise. Ce pensial di chest?


text:
Il Friûl vie pai secui, La storie de Patrie che no ti àn mai contât.
di Walter Tomada, Fausto Zof
Feagne 2021
CE LIBRI ISAL?
Un libri di cuasi tresinte pagjinis, dividudis jenfri protostorie, preistorie e storie, cuntune prefazion di Agnul Floramo, une jentrade, un profîl dai autôrs e une tabele des etis storichis. Insiorât di fotografiis di epoche e di biei dissens.
MA CE ISAL DENTRI, DI PRECÎS?
La storie dal Friûl, viodude di un pont di viste dal popul, scrutinant dutis lis olmis lassadis des gjenarazions che a àn vivût chenti prime di nô. Storie che si insuaze inte grande Storie de Europe, par vie che il Friûl al à, des voltis, parfin anticipâts cierts muviments che a àn interessât il continent. E, naturalmentri, i Celts, i Romans, i barbars, il Patriarcjât, Vignesie, La Riforme protestante, Napoleon, la Austrie, lis vueris, la Italie e v.i.
MA CUI SONO I AUTÔRS?
Walter Tomada, insegnant e gjornalist, diretôr dal periodic La Patrie dal Friûl, al à lavorât intal ufizi-stampe dal Comun di Udin e pe golaine Docuscuele de SFF.
Fausto Zof, di simpri impegnât pe difusion de culture e de lenghe furlane, al à insegnât in plusors cors di furlan intes scuelis e inte publiche aministrazion. Ancjemò al insegne furlan li de UTE di Udin.
A CUI I PUEDIAL PLASÊ?
A ducj chei che a àn voie di cognossi a fonts la storie de lôr tiere e di oms e feminis che su cheste tiere a àn vivût e scombatût. A chei che a vuelin une storie che no conti dome di batais, di res e imperadôrs, ma che e scrutini la maniere che e viveve la int intes diferentis epochis storichis, fin in dì di vuê.
E SE O AI VOIE DI CJOILU?
Lì de cjase editore Corvino di Feagne, vie Pilacorte 2. Si pues scrivi a info@litostil.com o ben visitâ il sît www.litostil.com. Il presi de cuvierte al è di 20€.


text:
Letaris di Pieri
Prime di Pieri[cambie | modifiche il codiç]
I prins cristians a stavin patint tantis provis par vie de lôr fede. Dât che a jerin nassûts a Jerusalem e in mieç ai ebreus, a vignirin confondûts cui "zelots" (un grup politichementri atîf contrari a la sudizion dai romans).
Si cjacarave mâl di lôr ancje parcè che a si refudavin di sacrificâ al imperadôr e no partecipavin a cerimoniis paganis dal timp. A si stave preparant une grande ondade di persecuzion.
La letare di Pieri a dè bonissims conseis ai cristians su come compuartâsi in cheste situazion e a fo par lôr di grant incoragjament.
Viodût che la persecuzion scjadenade da Neron intal 64 d.C. no jere ancjemò scomençade, la letare e po jessi stade scrite di Pieri ator il 60d.C.
Che il scritôr a sedi propri lui al è mostrât des peraulis in principi de letare.
A 'ndi son diviersitâts di viodude cirche il lûc dulà che po jessi stade scrite. Inte letare Pieri al scrîf di "Babilonie".
Cetancj a considerin che jessint indreçade a chei de Galazie, de Capadocie, de Asie e de Bitìnje "leterâls", di conseguence ancje il riferiment a Babilonie al doveve jessi leterâl.
Altris invezit a sostegnin che Babilonie al sei un non simbolic par indicâ Rome.
Contignût
Al fâs riferiment a le "gnove nassite" riservade ai elets.
Al consee i cristians a mantignî une condote strabuine fra lis nazions, e di rindi onôr a ducj chei che ur spiete. In chest Crist al à lassât un model par seguîlu atentementri.
Al mostre che ducj i cristians a dovaressin mostrâ amôr fra di lôr, che a dovaressin jessi simpri pronts a fâ une difese de lôr fede e no vê pôre dai oms.
L'impegn primari dal cristian al varès di jessi chel di vivi par fâ la volontât dal Idiu.
A chei che a cjapin la diretive al ven ordenât di passonâ il gree dal Idiu volontariementri e cun premure.
Utilitât
Al dâ otims conseis a vuardians de glesie mostrant come che la lôr opare a sei principalmentri pastorâl, lavorant sot la diretive dal grant pastôr, Jesus.
A vegnin dâts calorôs conseis su come che a devin compuartâsi om e femine inte sfere familiâr, rispietant ognidun il puest che l'Idiu al à stabilît par lôr.
Come che al presentà rinfuarcint incoragjament par i cristians di chel timp, ancje vuê la letare e je preseose par chei che frontin provis similis.
Al dâ risalt a la promesse dal Ream dal Idiu intal cuâl ducj noaltris o vin di sperâ.
Seconde di Pieri[cambie | modifiche il codiç]
Cuant che al scrivè cheste letare, Pieri a si rindeve cont che al sarès lât incuintri a la muart (come che al trasparì dal so contignût)
Par chest al jere seneôs di judâ i cristians a memoreâ lôr la impuartance di vê une acurade cognossince par judâju a restâ inte fede.
No son ombris che il scritôr al sei Pieri par vie che lui stes a si declare "Simon Pieri sclâf e apuestul di Jesus" e al bute jù ancje "cheste e je la seconde letare che us scrîf".
Contignût
Al da argomentazions claris par rindi sigure la clamade celeste.
Pieri al fo testemoni oculâr de glorie dal Crist sul mont sant, cussì che la peraule profetiche e je rindude plui sigure.
A vegnin metûts jù energjics avertiments cuintri i fals mestris i cuâi a varessin introdusût setis distrutivis.
Al spieghe che, come che l'Idiu a no si è tratignût dal cjastiâ i agnui necuitôs e dal distruzi Sodome e Gomore, cussì ancje chescj a saran cjonçâts.
Al vise di tignî ben in ment il "dî" dal Idiu, ven a stâi il dî di judizi, dopo dal cuâl l'Idiu al puartarà gnûf cîi e gnove tiere inte cuâl a postarà la justizie.
Utilitât
Pieri al certifiche che lis scrituris a son stadis ispiradis dal Idiu par mieç dal so Spiritussant e trop impuartant che a sei la lôr acurade cognossince.
Chest nus permet di no vê un compuartament complasût come chei dipenzûts di Pieri.
Nus permet di sta atents des trapulis dai fals mestris.
Nus incoragje a professâ cualitâts cristianis come chês descritis intal cjapitul 1 versets dal 5 al 7.
Al dâ la sperance che dutis lis profeziis ator il Ream dal Idiu a saran complidis.


text:
Chel dai spirons di aur
La republiche di Vignesie e tirà il sghiret il mês di Mai dal 1797. E veve comandât in Friûl par 376 agns e cualchi mês: in dut chel timp e jere rivade adore di ridusilu come un peçot sbrindinât. No si jere contentade di gjavâi sanc di dutis lis bandis: i veve distudade la anime. Nissune memorie plui de antighe indipendence, nissune brame di tornâ a vêle; nissun furlan che al ves podût fâ alc di bon, se no sgarfâ tes cjartis dai archivis un fregul di storie e presentâle ben morestade a un public impegnât in peteçs, in luianiis; nissun om di biel inzen che al ves podût doprâlu altri che a fâ viersuçats di Arcadie e sunetessis par cualchi predicjadôr di cuaresimâl; la nobiltât scomparide o imbastardide midiant i matrimonis cui arlechins des fameis di buteghîrs de Serenissime; la gnove nobiltât, rivade di là, imberdeade tai vizis e tai sporchets dai cavalîrs servents; il popul instupidît te sô miserie e cence sperance di podê mai plui gjavâsi fûr; la Regjon interie cence une difese, cence une fuarce, cence une dignitât. A jerin aromai secui che la maraveose citât e platave, sot la vernîs des sôs pieris e dai siei carnevâi cence fin, une vecjaie che i roseave i vues e i faseve fraidessi la polpe; a jerin secui che e veve bielzà imparât a vivi cu la industrie dal forest, al ven a jessi spelant i dordei che a capitavin di ogni bande a gjoldi lis sôs fiestis e a cognossi lis sôs pelandis inscueladis, e turclant cence pietât i “fedelissimi distrittuali” de Tiere ferme.
Di là de stangje – che le contin cemût che a vuelin i turiferaris iredentiscj – il guvier de la Austrie al jere stât plui svelt e plui onest. Gurize, di un cjistielat che e jere sot i siei conts, e jere deventade une citadine di gale, cui siei palaçs, cui siei zardins e une vite cetant plui facile e comude. I furlans di là, se a vevin un fregul di cjâf e di spirt, a cjatavin la strade vierte par Viene e no ur mancjavin ni lis pussibilitâts di butâsi fûr, ni lis sodisfazions. E no forin pôcs chei che si faserin onôr.
De bande di ca, invezit, al è dome Udin che al pues tignî in bon di vê vût cualchi stamp di grandece, in chei secui, par vie che cualchi luctignint ambiziôs al bramà di scrivi il so non suntune piere, e cualchi siôr di là, dopo comprât il titul di un nobil furlan ruvinât, al pensà di implantà chenti un fregul di chê borie che nol podeve mostrâ a Vignesie. Ma al è vonde pôc par un timp cussì lunc.
Dal 1797 Vignesie e lassà che Napoleon (1) – un gjenerâl di 28 agns! – al puartàs la vuere cuintri da la Austrie sui cjamps de Furlanie, che i francês a fasessin man basse di ce che a cjatavin di miei tes glesiis o tai palaçs, che a mangjassin e a bevessin a spalis de puare int. E Napoleon, tornant indaûr di Leoben, le ringrazià mangjantle jê intune bocjade. Po dopo, pestant i pîts tal palaç dai Manins di Passarian e in chel dai Florios a Udin, se lassà gjavâ di bocje e le bandonà in man da la Austrie cul pat di Cjampfuarmit. Dopo doi agns a rivarin i cosacs di Suvarow a disvuedà lis panariis dai Furlans, po a tornarin i francês a cjastiâju di vêlis lassadis disvuedâ.
Dal 1805 al passà Massena (2) e il Friûl, cu la pâs di Presburc, al deventà “Dipartiment di Passarian” sot dal “Regno Italic” di Napoleon. Dal 1809 e tornà la Austrie cui arcabûs dal Arciduche Zuan; ma i tocjà di spesseâ a tornâ indaûr par difindi la capitâl, lassant il Friûl semenât di cadavars. Dal 1813 une altre sopressade e scovà vie par simpri i francês e il congrès di Viene nus lassà sot da la Austrie une altre volte. Sot di chestis montanadis i Furlans lis cjaparin di chescj e di chei, cjantant tedeums mo par chei mo par chescj, paiant contribuzions e sopuartant recuisizions, robariis, mangjariis e liberazions a cjadene.
I cincuante agns da la Austrie
Dal Congrès di Viene (1814-1815) fintremai ae vuere dal ’66 dut il Friûl al restà sot dal ream Lombart-Venit che al veve come re l’imperadôr da la Austrie e une autonomie aministrative, in man des Congregazions – o assembleis – provinciâls e regjonâls, che e risultave in pratiche une vore balarine e plui formâl che altri (3).
Chest al è un slambri de nestre storie tant intrigôs che mai, di contâ. Il Paschin nol à olsât a meti lis mans daprûf; chei che lu àn tratât, si son tignûts scrupolosementri tes sinis segnadis de plui conformistiche mitologjie uficiâl taliane, che al ven a jessi te fumate nazionalistiche creade cul intindiment di impiâ e di nudrî, in barbe aes plui claris veretâts, la asse plui velegnose cuintri di dut ce che al pues savê di Austrie.
Disìnlu subit: no vin e no podìn vê nancje la ombre di une nostalgjie par chei timps, se no altri parcè che prin dal ’66 no si jere vîfs dibot nissun di tancj che o sin vîfs vuê; no podìn nancje insumiâsi di tornâ a viodi il Friûl tes condizions di za un secul; o savìn benon che la storie no torne mai indaûr par chê strade che e je vignude: par fortune – e ven voie di dî! E alore, nancje a misurâ lis robis cul braçolâr de oportunitât, a Machiavelli vie, no je plui nissune reson di lâ indenant cu lis sflocjis. Ma no fasìn nancje stât su lis buinis relazions che, in chest moment, si son stabilidis cui nestris vicinants di là de stangje: e je simpri une stangje in jenfri; e o sin sigûrs che i gazetîrs nostrans che in dì di vuê no si sparagnin di fevelâ dai “fratelli carinziani” a son bogns di tornâ a fevelâ doman di buinore dal “secolare nemico” cu la plui candide disinvolture. E o savìn ancjemò che il velen scliçât tes venis dai furlans cu la scuele, cu la stampe, cu la propagande fate in dutis lis manieris, al è ancjemò lì dentri, e un grum de nestre int no je madure par gloti ciertis veretâts.
Il guvier da la Austrie in Friûl al veve dôs pecjis tal mani: al jere, ancje chel, un guvier forest e al jere, massime tal imprin, un guvier reazionari. Il popul furlan al veve tra lis altris, une pecje: al veve pierdude, in cuatri secui passâts sot paron, ancje la memorie e la brame de sô indipendence.
E, massime dopo lis sacodadis e lis vuadulis cjapadis sot di Napoleon, al bramave nome di jessi lassât in pâs. Il guvier da la Austrie, cun ducj i difiets che i vin ricognossûts al fo il plui sapient, il plui prevident, il plui tolerant, il plui ordenât che il Friûl al vebi mai vût. I storics patriotics si disperin a lâ a cirî il fatut che ur permeti di fevelâ di crudeltâts, di opression, di coruzion: no rivin adore di documentâ altri che cualchi incident di chei che a capitin sot di cualunche guvier: la storie di Crovich che al fo condanât parcè che nol veve volût consegnâ lis armis, la storie di cualchi pôc di bon mandât a fâ il soldât in Boemie daûr de segnalazion dal plevan, la storie de femine di Osôf, contade de Percude (4) (ma une conte no je un document, e si sa cetantis che a ’ndi nassin di chês contis). Noaltris che o vin vude e che o vin ancjemò la sorte di viodi cun ce mieç che si son difindûts e che si difindin i guviers di dopo, forescj e talians, cuintri dai lôr aversaris, no podìn propi sgrisulâsi a lei chês robis; noaltris che o vin viodût e che o viodìn cemût che e à lavorât e che e lavore la polizie taliane di dopo, no si sintìn il flât di fevelâ di opression sul cont di chê da la Austrie. E no si varès mai di dismenteâsi che lis autoritâts comunâls e provinciâls, i tribunâi, i uficis di reclutament, che a vegnin acusâts di coruzion, a jerin formâts di int nostrane e che il guvier nol mancjave di cirî e di becâ chei tâi che no fasevin il lôr dovê.
Intant lis tassis che i Furlans a scugnivin paiâ, a jerin ridiculis, di no podê nancje crodi, in confront di chês che dopo ur forin rifiladis dal guvier talian; e no stin a fevelâ di chês di cumò. Intant in Friûl a vignivin clamâts sot lis armis dusinte e trente fantats in dut e pardut, e la plui part a jerin di chês plumis che nissun vaive la lôr partence. Intant la burocrazie e jere fate di pocjis cjartis, di disposizions claris, di personâl rispietôs, dret e svelt, ben sielzût, ben paiât e ben cjastiât se al faseve falopis. L’ordin al jere perfet, la int e jere contente, e faseve i siei afârs e si deve il bon timp.
Pieri Çorut (5) nus presente il spieli plui vêr e plui just dal Friûl di chê volte: e al è miôr no fâ confronts! I malcontents si ju contave sui dêts e ducj a vevin il lôr parcè: uficiâi che a vevin servît Napoleon, e la Austrie no veve volût cjapâju (passant sot la Austrie a rineavin lis lôr ideis: ce fâ dai rineâts?); int scostumade o fanatiche che e veve fote cuintri i predis (e i predis che a vevin cercjât i risultâts des ideis francesis, si capìs che no clopavin di chê bande); cualchi framasson o ebreu che si tignive in rie cui compagns talians o francês, sbisiant di riscôs. O vin provât a passâ cun calme dute la sfilze dai manifescj che a forin publicâts an par an, cun decrets e provediments dal guvier, e no vin podût cjatâ fregul di conferme di nissune di chês mil colpis che o vin sintudis tantis voltis sul cont da la Austrie. O chel al dipent dai parevoi che si dopre…
pre Josef Marchet e pre Checo Placerean
I CLASSICS. 12 – CUINTRISTORIE DAL FRIÛL La albe de nestre Patrie............
Chel dai spirons di aur


text:
dilluns, de maig 29, 2006
Jugn al è za ca
ce biel ch'al è mai però. Lis seris cuntun pôc di buere mi plasin masse, stant lontan dal Friûl mi soi acuart che la buere e je une robe a cui sin usâts... parcè che, ca di me almancul, no je mai masse, simpri chel tant, che soredut di unviar jude a tignî lontan la fumate. Po ben, o ai fat un cuatri esams in chest periot, no sai ancjemò i risultâts, po al sarà un lunc fin setemane, grazie a la "fieste nazionâl"... jo no fâs fieste, ma une zornade di mancul in citât no je mâl. Ancje parcè che prest al rivarà il cjalt vêr e lì alore si patirà...
îr soi ancje stât a Mirabilandia, che par cui che nol sa al è un parc di divertiment dongje Ravenna... i zûcs cu la aghe a son i plui biei, e se tu sês in companie tu ti divertissis un grum
îr soi ancje stât a Mirabilandia, che par cui che nol sa al è un parc di divertiment dongje Ravenna... i zûcs cu la aghe a son i plui biei, e se tu sês in companie tu ti divertissis un grum
dissabte, de maig 20, 2006
Balon, furbos e cine
Sin di gnûf sot esams... ca no si finis mai. Intant tal balon al sucêt di dut, e dopo a disin che un nol à di vergognâsi di jessi talian... o cu lis scomessis, no capissi cemût che cussì tancj zuiadôrs cun dut ce che bechin e àn voie di riscjâ cussì. O sin al livel di tierç mont no miôr... ridin se sucedin in Vietnam o in Argjentine ma ca a si fâs di piês. Che altre sere o viodevi La meglio gioventù aka La miôr zoventût di Pasolini... biel cine ancje se mi mandin dome il prin toc e chel altri cuissà cuant. E un professôr di letaris mi pâr i diseve di lâ vie de Italie prime ch'al podeve... e o jerin tai agns 60, boom economic e dut il rest. Sperin di rivâ a passâ il confin prime che sedi masse tart
divendres, de maig 12, 2006
Big city life
Chestis citâts a son propit grandis. No covente lâ a Los Angeles o cuissà dulà, za une citât come Bologne e je grandone. Lu pensavi chê altre gnot suntun autobus, ch'al continuave a lâ viers fûr e a erin simpri cjasis ator. E dut al ere silenziôs cence traffic, ma biel, ancje se dut diviars rispiet ae Americhe, ca nol è che tu puedis zirâ a vueit in machine, no tu âs chilometros di autostradis (e chês che son tu lis pais masse). Mah, o stoi studiant pes provis intermidiis, sperin in cualchi bune gnove pe fin de prossime setemane, e che no sedin veris lis previsions che disin ch'al rive un grum di cjalt
dimarts, de maig 09, 2006
30 agns dal taramot
Ai 6 di Mai a colavin i 30 agns dal taramot che al à butât jù paîs intîrs. Jo no eri ancjemò nassût, ma dome a viodi lis imagjinis mi vegnin i sgrisui, e ancje o soi orgoliôs parcè che dut al è tornât come prime. Sperin di no dismenteâsi mai di ce che i furlans a àn fat come che fasin par tantis altris robis de nestre storie antighe.
dilluns, de maig 01, 2006
Incuintris
Al è incredibîl però come tu incuintris int simpatiche par câs. îr di sere o jeri in Place Sant Stiefin, lì des siet glesiis (e cun chest se cualchidun al sta leint al à forsit capît dulà che voi a torseon/studii...) o jeri sintât cuntun amì e cjacarant o vin cjatât un doi fantats dal puest (al è dificîl cjatâju, a son masse di fûr) e a la fin si sin divertûts. A son chestis lis robis che mi plasin. Ancje se chest al è un timp di polse, par cui al pues jessi par chest che mi soi divertût, i moments dûrs e àn di vignî. Ma, come che disin tal rèclame, life is now, so screw you up, carpe diem e vie di lunc
Subscriure's a: Missatges (Atom)


text:
Pre Checo Placerean al diseve «Par un popul no vê la Bibie te sô lenghe al è come par un om presentâsi cul cjapiel in man, denant dal paron. Se un popul invezit al à la Peraule di Diu te sô lenghe al è come un om che al pues presentâsi cul cjapiel sul cjâf, cun stesse dignitât denant di ducj». Cun chest spirt e je rivade insom la grande vore de traduzion de Bibie par furlan cun pre Antoni Beline za passe 25 agns indaûr. E cul stes spirt il 2011 al sarà l’an de Leture continuade de Bibie par furlan, prin câs dulà che e sarà doprade une lenghe minorizade par un event za realizât in Francie e in Italie, par 24 oris su 24, di Domenie ai 3 a Sabide ai 9 di Avrîl, alì de Glesie de Puritât a Udin.
FEDE E CULTURE_ L’event, che al à tant che ent di riferiment la Agjenzie pe lenghe furlane, al sarà un moment di promozion pe lenghe furlane, ma no si trate dome di chest aspiet.
Tornâ la Peraule di Diu al Popul par che il Popul le proclami te sô lenghe mari, al è un grant at di fede che al torne a puartâ la Scriture Sacre al so significât di liberazion. Di fat la Bibie e je il test che al testemonee il Verp dal Signôr, Diu de liberazion dai popui piçui.
EVENT ECUMENIC_ Come che al è stât marcât di plui bandis, al è un moment che al ponte a meti adun i Furlans, sedi chei che a son a stâ in Friûl, sedi chei che a son a stâ fûr de Patrie. Par intant cheste iniziative e à rivât a vê la condivision no dome des istituzions civîls (dutis 3 lis Provinciis Furlanis di Gurize, Pordenon e Udin), ma ancje di chês religjosis cu la partecipazion de Arcidiocesi di Gurize, de Arcidiocesi di Udin e de diocesi di Concuardie e Pordenon. E a son za in vore i contats cun Rome.
GRANT SIMBOLISIM_ L’event al cjape duncje il savôr di un grant moment simbolic considerade ancje la date sielte. Il moment de Cuaresime al cjape dentri chest an la date dai 3 di Avrîl, aniversari de istituzion dal stât patriarcjâl di Aquilee, nassût tal 1077. Cun di plui, il dut si davuelzarà juste un mês prin de vignude dal Vescul di Rome, Benedet XVI, che ai 7 di Mai al fasarà visite a la Basiliche Mari dal Friûl.
APEL AI LETÔRS – Ven a lei ancje tu
La Patrie dal Friûl e fâs apel a ducj i siei letôrs par che a partecipin in maniere ative al event de leture de Bibie par furlan, in program dai 3 ai 9 di Avrîl dal 2011.
A coventin passe 1300 volontaris.
Si pues notâsi, tant che letôr singul o tant che grup di letôrs, sedi par telefon, tacant di miercus ai 2 di Fevrâr, clamant il numar 0432/555979 dal lunis al vinars des 10.00 aes 13.00 e des 17.00 aes 20.00, o pûr scrivint ae direzion bibie@regione.fvg.it. Il numar al è valit ancje par domandâ informazions e sclariments.
Christian Romanini
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
I solits nazionaliscj talians di cjase nestre, daspò vê dât une man a chei di dute Italie che par desenis di agns a àn impedît di jentrâ in vore ae Costituzion taliane e di aprovâ in Parlament la leç di tutele di dutis lis minorancis linguistichis, si son metûts cumò di traviers al pont fondamentâl de leç regjonâl che à di jessi ancjemò fate buine dal nestri Consei: l’insegnament dal furlan tes scuelis. Chescj personaçs, simpri contrariis al ricognossiment de identitât furlane dal nestri popul e ae sô valorizazion, si son scuvierts, tal câs, “un grum democratics”: “tes scuelis dal Friûl” a disin “prime di puartâ il furlan ai arlêfs, a àn di jessi clamâts a decidi, an par an, i lôr gjenitôrs”. Dut chest nol à nuie di democratic se no chel di otignî il risultât che la scuele e la Universitât dal Friûl no saressin in stât di organizâsi a timp pe dibisugne: no savaressin cun sigurece cetancj arlêfs che a frecuentaressin lis lezions e di cetancj mestris e professôrs preparâts che e sarès dibisugne. Dut al larès in staiare, lassât ae spontanitât e al disordin. La scuele e la Universitât cussì no si impegnaressin, ma nancje i arlêfs e i lôr gjenitôrs che a varessin dutis lis resons par stufâsi. Chescj personaçs achì a san benon che la tutele dal furlan no je par nuie imponude. Di fat, tai agns passâts i Comuns e lis Provinciis di Gurize, Pordenon e Udin lu bielzà àn fissât, dacuardi cu la int furlane. Cul proveditôr ai studis di chê volte, prof. Forte, il 70-80 % dai gjenitôrs des trê provinciis furlanis a àn declarât par scrit che a jerin dacuardi par insegnâ il furlan a scuele. E alore? Alore, al massim si pues zontâ dome il dirit dal singul arlêf di jessi esonerât dal frecuentâ l’insegnament de lenghe furlane. Ai sorestants de Regjon che prime a domandin di meti adun propuestis par fâ la leç di tutele a doi grups di savis de Universitât e de furlanetât e daspò a butin te scovacere il lôr contribût plui significatîf e impuartant, nô ur disin cun fuarce e cun clarece: tornait indaûr! Tornait a lis propuestis dai savis. Cirît di capî che i furlans a son simpri plui convints di no acetâ il sotanât e di vê une dignitât di popul che al à dirit di esisti, cul sô Friûl unît e fuart, e di lâ indenant in Italie, in Europe e tal mont cu la sô lenghe, la sô culture milenarie, cu la sô muse. Curtis e che si tocjin! Ai partîts di chenti ur disìn cun peraulis scletis: se no volês capî il nestri resonament, i furlans us al fasaran capî cul vôt de prossime vierte. Che al sarà dome in pro di chei partîts e di chei candidâts che bielzà prime des elezions si saran impegnâts cui fats pai dirits de nestre int.
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
E jere une volte, intun bosc de Cjargne, la fie di un re: une fantate bielissime che si clamave Blancjenêf. Muarte la regjine, mari de fantate, il pari si jere tornât a maridâ cuntune triestine, che e jere une vore gjelose.
La madrigne e veve un spieli magjic e ducj i dîs i domandave: “Cui ise la plui biele di Cjargne?”. E il spieli, che jessint furlan no voleve dâi sodisfazion a une di Triest, al rispuindeve simpri “Blancjenêf!”. Par jessi plui biele, la gnove regjine e lave ducj i dîs a cjapâ il soreli a Barcola, e spindeve un grum di bêçs in cremis e cremutis, ma nuie ce fâ: la plui biele e jere simpri Blancjenêf.
Cussì, une dì la madrigne e clame un cjaçadôr e i ordene di copâ Blancjenêf e di puartâi il so cûr tant che prove de sô muart. Ma il cjaçadôr, che al jere un bon om, invezit di copâ la fantate al va li di jê e le vise di lâ a platâsi tal bosc, intant che lui al cope un purcit par puartâi il cûr ae madrigne.
Blancjenêf, scjampade tal bosc, e cjate une cjasute piçule piçule, dulà che a vivin siet nanui: Cjapilu, Sparagnilu, Stropilu, Distrighilu, Mateilu, Cjossolilu e Sghiribicilu (un nanul che zuiave simpri di balon).
Par no savê ce fâ, intant che i nanui a tornin di vore, e met sù une cjalderie di polente e si met a cjapâ sù un pôc di sclopit par fâ une fertaie.
La regjine però si insospetìs, parcè che – stant che dal purcit no si bute vie nuie – insiemit al cûr, il cjaçadôr i puarte dongje ancje doi salams, un muset, un persut di Sant Denêl e un speck di Sauris. Cussì e fâs al spieli la solite domande, e il spieli i rispuint: “La plui biele e je simpri Blancjenêf! Cumò però molimi e va a vore!”.
Cussì, vude la conferme che Blancjenêf e je vive e che il cjaçadôr le à freade, la madrigne e decît di fâ di bessole: e invelene un frico e, vistide di vecjute, e va a cirî la fantate tal bosc par fâi mangjâ il frico e copâle.
Ma Blancjenêf no je plui tal bosc: par no stâ cu lis mans in glove a cjase dai nanui e jere lade in miniere cun lôr cjantant “O nin, o nin, o nin a lavorâ”, ma ancje “O ce biel, o ce biel cjistiel a Udin”.
Te miniere, Blancjenêf e cognòs il princip, che al è li a lavorâ ancje lui, e insiemit a metin sù cjase cul mutui agjevolât regjonâl intant che la madrigne, tornade a Triest, si beche une ustion a Barcola e i vegnin tantis di chês grispis che no si fâs plui viodi ator.
Lis flabis di Bete di Spere
E DUCJ A VIVERIN… FURLANS E CONTENTS. Blancjenêf e i siet nanui............
E jere une volte, intun bosc de Cjargne, la fie di un re: une fantate bielissime che si clamave Blancjenêf. Muarte la regjine, mari de fantate, il pari si jere tornât a maridâ cuntune triestine, che e jere une vore gjelose.


text:
Il Friûl al è fat di une grande varietât di mûts di jessi e di sintîsi. Par altri, lis nestris tieris a àn viodût intai secui transitâ popui che a vignivin di Est tant che di Ovest. Int che e à decidût di fermâsi intai nestris teritoris in mût stanziâl, inricjint la eterogjeneitât de essence furlane: un popul composit e plen di tradizions origjinariis di dute la Europe. Jessi furlans al nas de storie di une patrie che e scomence de Livence e e finìs intal Timau, e che e à tal centri il flum Tiliment, cemût che – sul finî dal ‘500 – le descriveve intune cantiche felice Erasmi di Voleson.
_E pûr, e je vuê ne vulgata cressinte che e volarès dividi la part dal Friûl Ocidentâl, identificade dispès cu la definizion secje di “Pordenonês”, dal rest dal teritori mari di origjin. Cheste diferenziazion o aspirazion e cjape fonde massime di une crisi economiche e sociâl palese che e à segnât di dongje il Friûl Ocidentâl e che in chescj agns e je stade tradusude intun dissen neocentralist che al à puartât al anulament dai fondaments de nestre autonomie speciâl.
_Cu la nassite de Provincie di Pordenon, si jere dade dignitât aes variis animis che a componin la nestre Regjon, stant che a Triest e jere stade assegnade la capitâl, intant che Udin al deventave centrâl par dimension teritoriâl e popolazion.
_Il tierç tassel al jere la anime plui venite dal popul furlan. In chest mût, chestis variis identitâts a àn podût convivi e prosperâ intai agns de Vuere Frede e ancje plui in là.
_Lis pulsions bande un Friûl, disìn “Udincentric”, dopo la cancelazion de Provincie di Pordenon e il dismantelament di tantis istituzions dal Friûl Ocidentâl, a nudrissin fuarcis centrifughis che a sburtin lis tieris al margjin dal Friûl bande il Venit.
_A son tancj i segnâi che a confermin i sintiments dal Friûl Ocidentâl, che par proprie incapacitât di rapresentance politiche e istituzionâl nol è stât fin cumò in stât di legjitimâ lis propriis dibisugnis e i spazis di esistence.
_A chest, si zonte la malscuindude convinzion di cui che al stime che al sedi rivât il moment di Udin par concretizâ fantasiis di omologazion che a son cuintri la nestre storie secolâr: dopo la cancelazion des provinciis dal ordenament dal Friûl-Vignesie Julie, si rint necessari un gnûf model che al sepi rapresentâ lis variis animis che di secui a costituissin il nestri Friûl. Ce che al reste sul cjamp a son i Comuns e la Regjon.
_Dome une aleance tra lis aministrazions locâls e permetarà un vêr dialic ae pâr cul ent Regjon, cussì di mantignî dongje dal citadin il control de machine publiche. Sul fat de rapresentativitât, al covente invezit un moviment che al sepi dâ sintesi a dutis lis animis dal Friûl, puartant il dialic tra teritoris: un partît politic fondât sul obietîf di federâ lis animis autonomistis furlanis.
_Isal un dissen masse utopic?
A chei che a vignaran, la sentence grivie. ❚


text:
Dilunc i agns daspò des vueris, lis popolazions ladinis di Souramont, dutis lis voltis che a àn domandât di mudâ regjon a àn simpri mostrât di vê une buine scusse e une grande convinzion tal volê tornâ a unîsi culturalmentri cun chês altris comunitâts ladinis dolomitichis.
Di resint però, in ocasion dai apontaments referendaris di Fodom, Dampieç e Cuel, al è stât fat dai media un tentatîf di disinformazion che al smirave a ridusi dut a une pure cuistion di palanchis. Cheste azion naturalmentri e je nassude di dute chê schirie di personaçs che, par resons politichis, a son deventâts esperts di storie e che si son dâts cetant da fâ par confondi lis motivazions di une sielte referendarie volude par tutelâ une minorance che e riscje di pierdisi.
I CONTRARIS_ Chei contraris al mudament di regjon a fevelin di federalisim fiscâl, di anticostituzionalitât, di antistoricitât, di gjavâ i privileçs aes regjons confinantis a statût speciâl e di revisionisim storic, cence tignî cont però di un malstâ che jenfri lis popolazions ladinis al è simpri plui evident.
LA STORIE_ Fasint un piçul viaç indaûr (… nancje tant) tal timp, si pues fâsi une idee clare di cetant che a son fondis lis lidrîs dai popui ladins e cetant che a son legjitimis lis reson dal referendum.
Daspò dai agns di apartignince al popul tirolês, i comuns dal Souramont (che a àn fat part de diocesi di Brixen par dibot 1000 agns) dilunc de prime vuere mondiâl a son stâts separâts des comunitâts ladinis dal Sella. Tal non di une fuarte identitât e culture ladine tirolese, di subit a àn domandât di tornâ a jessi part integrant dal Sudtirol, cjapant però tant che rispueste dal guvier fassist talian, une dolorose tripartizion (agns 1923-27). Intai agns 1943-45, cuintri la volontât des popolazions ladinis di “Souramont”, il guvier democratic talian al à finît la opare, agregant in maniere definitive i trê comuns di Fodom, Dampieç e Cuel ae provincie di Belun.
IL RICAT_ Tal 1945, cuntune petizion, i comuns interessâts a domandin di tornâ sot de provincie di Bolzan ma il guvier talian, par distudâ la iniziative, cuntun at di ricat, al menace di suspindi lis operazions di tratative pe autonomie dal Sudtirol se la Sud Tiroler Volks Partei e la Austrie a vessin sostignût ancjemò la cause ladine.
Di resint, daspò i risultâts plui che positîfs dai ultins referendums, e fuarte de poie di une part dal guvier in carghe (che tant a àn fât stiçâ il governatôr dal Venit), lis popolazions ladinis di Souramont a tornin a cjalâ un tic di lustri e a viodin sbassâsi chei confins che lôr propite no àn mai volût.
Sandri Olivetto
SPECIÂL. Il sium di une Ladinie unide............
Dilunc i agns daspò des vueris, lis popolazions ladinis di Souramont, dutis lis voltis che a àn domandât di mudâ regjon a àn simpri mostrât di vê une buine scusse e une grande convinzion tal volê tornâ a unîsi culturalmentri cun chês altris comunitâts ladinis dolomitichis.


text:
I sin tal sotpàs dongje de stazion, jo e Alì Shinà (il non al è inventât, il rest a son veretâts), a scovâ il passaç che al mene alì da vecje manifature. “Shinà”, al è un sorenon pashtu, parcè che al à i voi verts, e lavorant mi domande ce che o fasarai cuant che o varai finît di lavorâ cun lôr. I dîs che o ai lavôrs di storic di finî e che o tornarai jù a Triest. Lui mi cjale stranît, e mi domande di gno pari. “Gno pari ce?”. Mi domande se ancje gno pari al vignarà a Triest. I rispuint di no, che ancje se al è vedul al à i siei zîrs, la cjace, i siei lavoruts, un gnove femine. Nol esist che al vegni a stâ a Triest e al restarà a cjase sô, alì in Gôt. Alì Shinà nol è convint. Lu viôt pinsirôs e ancje jo o pensi a gno pari bessôl, in chê grande cjase dulà che o stavin in cinc e un doman al tornarà a stâ bessôl dute la setemane.
Dopo un bon moment, Alì Shinà al torne dongje.
«Puedio domandâti un robe?» al fâs.
«Sigûr» i rispuint.
Alì si poie tal mani dal ristiel e si svicine, tacant a contâ cu la ande di cuant che si conte un robe biele. «A cjase mê, a Peshawar, in taule o sin simpri almancul in 27»
Si poie il ristiel su la spale e cul lis mans libaris al tache a contâ sui dêts. «A son i vons, i miei gjenitôrs, i miei fradis cu lis lôr feminis e fruts, lis sûrs no ancjemò maridadis. O mangjìn ducj insiemi, e al è râr che no si fermi a mangjâ cun nô cualchi amì o cusin di passaç».
A chest pont, si ferme e mi cjale.
«Parcè voaltris mangjaiso simpri in doi, trê, o cuatri? O Ancje di bessôi?»
Jo o riduci e o cjapi timp.
O pensi ai pastons di Nadâl, cun dîs o dodis parincj, e bielzà cussì mi cjape un atac di panic misantropic e di claustrofobie. Figurâsi se al fos ogni dì.
«Alì, viodistu?», o tachi a contâ dopo un moment «sedi jo che mê sûr o stavin ben in famee. I miei a son buine int e nus àn simpri lassât libars di fâ e lâ. Però ducj i doi, a pene laureâts, o vin cjapât il prin lavôr che al capitave e o sin lâts vie di cjase. Jo o soi lât a fâ manutenzions in fabriche, e daspò in linie dibot doi agns, pûr di lâ vie di cjase».
«Tô sûr e je lade vie cence maridâsi?! Ma se o levis dacuardi, parcè lâ vie?»
«Parcè che jo o vuei ben a gno pari, e o ai rispiet di lui, ma nol è il gno paron. Âstu capît?»
No, nol sta capint. Come cuant che i ai dit che la grande cjase blancje cui arcs, dongje de fontane di Silans, no je cjase mê ma e je cjase di gno pari.
E je dure di mandâ jù par Alì Shinà, la nestre idee di libertât. Dure di mandâ jù la nestre libertât de famee, par un che al è lontan sîs mil chilometris e cuatri vueris di cjase, e che la uniche libertât che al volarès vê e je chê di podê stâ a mangjâ cun lôr, ducj i 27 vons, gjenitôrs, fradis, sûrs e nevôts, plui cualchi ospit che al passe par câs. Dure di mandâ jù la nestre libertât individuâl, la nestre libertât di sei di bessôi.
Mi domandi chestis robis, intant che o lavori, e o lavorìn cence cjacarâ, jo e Alì, ognidun pinsirôs cui siei pinsîrs. Dopo un pôc, lu sint che al clame a cjase, salacor sô mari, e lu viôt ridi come un frut. Jo o pensi a gno pari che al è di bessôl, cence plui la femine e i fruts. Cuissà dulà che al è, ce che al fâs. O cjapi il sveltofon e lu clami.
«Dimi» al sunsure ben planc.
«Mandi papà»
«O soi a cjace, o spieti la parade. Dimi svelt» al fâs, atent a no fâsi sintî.
Eh, juste, ce pote che o soi! Vuê al è miercus. Il miercus al va a cjace cu la scuadre.
PS. Il personaç di Alì al è fat cun blecs di veretâts cusidis in maniere libare. Lis sôs peraulis a son stadis ditis pardabon.
✒ Igor Londero
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
A son svolâts cinc agns di cuant che Riedo Pup al polse te ombrene de plêf di Sante Margarite, ma il vueit che nus à lassât, impen di jemplâsi o di stemperâsi, al devente simpri plui pesant. Al è di bant: nus mancje! Nus mancje il so toc su la Vite Catoliche, chel toc che di tancj, masse agns, al compagnave il nestri drandran e la nestre storie di provincie apartade e a pene sfiliade dai grancj fats e misfats de storie. Nus mancje la sô leture serene, sapienziâl, positive, ironiche de nestre storie e de storie dal mont. Lui, cronist di paîs, anzit di borgade, setemane dopo setemane, al spaziave de cronache locâl, minude, indifarente, insignificante, a la grande cronache mondiâl, cu lis problematichis vitâls simpri plui ingredeadis, cui siei senaris simpri plui preocupants. E lui, simpri, nus insegnave a lei e a cjalâ dut “sub specie aeternitatis”, come chei munics medievâi che a misuravin il mont e i siei problemis a partî de imensitât e de infinitât di chel Diu che denant di lui dut al è grant ma dut al è piçul, dut al è impuartant ma dut al è relatîf, dut al semee decisîf ma dut al devente secondari e insignificant. Parcè che Pup nol cjalave lis robis dal so pont di viste personâl, ma dal pont di viste di chel popul che al dure cetant di plui de singule persone e al rive, a fuarce di vitis e tignint dûr, a superâ tant Atile cui siei flagjei che Napoleon cui siei sperons di aur.
La sô biografie e je lungje come spazi, vint passât i otante agns biblics. Ma e je curte, limitade, come spazi gjeografic e culturâl, vint zirât dute ator des culinis dal Friûl di mieç. Pa la cuâl si pues fevelâ di lui come di un reporter di paîs plui che di un globe-trotter. Cundut a chel al rivave a dâ une dimension globâl a lis nestris barufis curtilanis e un savôr dumiesti a lis grandis tensions dal mont. Parcè che al veve capît che il mecanisim che al rêç la cronache locâl e la storie globâl al è simpri chel pal fat che al è simpri compagn l’om, cui siei difiets e cu lis sôs virtûts, cu lis sôs bramis e cu lis sôs magagnis. Te sô leture armoniche de realtât, nus à insegnât in maniere concrete e vive che une barufe di curtîl no je mancul stupide e negative e periculose di une vuere e che la muart di Dreute in Grecie, te sô assurditât, e rapresente ducj i milions di muarts de vuere prime e seconde.
Di profession insegnant, pe precision mestri, al à savût mantignî par dute la vite chê virtût didatiche artesanâl che no si stufave mai di ripeti chê e simpri chê, partint de realtât plui che des ideis o des ideologjiis, de vite plui che des astrazions. Il so insegnâ al è stât simpri concret, facil, clâr, sostanziôs. Dutis cualitâts che lui al à puartât cun costance e profit tes mansions o missions che la vite lu à clamât. Al è stât sindacalist, gjornalist, conferenzîr scoltât cun gust, scritôr popolâr come pôcs. Al à scrit tant, ma la sô produzion no je cui sa ce bondante. Ai libris al preferive la pagjinute di riflession, di coment, di confront, là che al podeve sbrocâ dute la sô ironie mai pesante e fâ la sô critiche mai ofensive. Parcè che al jere une anime semplice, armoniche, curiose. Al è stât un grant furlan e un grant cristian. Jessint piçul di stature e spaurôs di temperament, nol varès mai podût fâ vueris. Nol à mai frontât di pet i grancj. Le varès pierdude prime di tacâ. Ju à mostrâts ridicui e chest ur à dât inmò plui dam.
La sô produzion leterarie, la sô lezion di vite, la sô ereditât spirtuâl e culturâl a son come une risultive di aghe che e spissule fûr cidine cidine tra il vert. La sô aghe di sapience e pues distudâ ancjemò la nestre sêt di veretât e di pâs.
Antoni Beline
Riedo Puppo : schede biografiche
Riedo Puppo (Pup) al è nassût a Sarsêt di Martignà ai 11 di Avost dal 1920 e al à muart a Udin ai 12 di Març dal 2002. Come profession al jere mestri elementâr. Al à insegnât a Murùs e po al à passade gran part de sô vite come sindacalist. Chest, e la sô vene, i à permetût di deventâ un gjornalist atent, un oratôr gjoldibil e soredut un dai grancj scritôrs furlans. Al è cressût a la scuele di pre Josef Marchet, tal grup de “Risultive”. Al à vût scrit ancje te nestre “Patrie dal Friûl” ai timps di Marchi. Se “Par un pêl” (cun sîs edizions) al reste un classic de leterature furlane, i furlans si son sostentâts par agns cul so “cjanton” e cu la sô “letare” su “la Vite catoliche”.
Une piçule, grande vôs............
A son svolâts cinc agns di cuant che Riedo Pup al polse te ombrene de plêf di Sante Margarite, ma il vueit che nus à lassât, impen di jemplâsi o di stemperâsi, al devente simpri plui pesant. Al è di bant: nus mancje! Nus mancje il so toc su la Vite Catoliche, chel toc che di tancj, masse agns, al compagnave il nestri drandran e la nestre storie di provincie apartade e a pene sfiliade dai grancj fats e misfats de storie. Nus mancje la sô leture serene, sapienziâl, positive, ironiche de nestre storie e de storie dal mont. Lui, cronist di paîs, anzit di borgade, setemane dopo setemane, al spaziave de cronache locâl, minude, indifarente, insignificante, a la grande cronache mondiâl, cu lis problematichis vitâls simpri plui ingredeadis, cui siei senaris simpri plui preocupants. E lui, simpri, nus insegnave a lei e a cjalâ dut “sub specie aeternitatis”, come chei munics medievâi che a misuravin il mont e i siei problemis a partî de imensitât e de infinitât di chel Diu che denant di lui dut al è grant ma dut al è piçul, dut al è impuartant ma dut al è relatîf, dut al semee decisîf ma dut al devente secondari e insignificant. Parcè che Pup nol cjalave lis robis dal so pont di viste personâl, ma dal pont di viste di chel popul che al dure cetant di plui de singule persone e al rive, a fuarce di vitis e tignint dûr, a superâ tant Atile cui siei flagjei che Napoleon cui siei sperons di aur.


text:
… parsore Cjampei (UD)
Cjaminant tra i borcs di une volte parsore di Colorêt di Sufumberc o sin lâts a viodi cun la Pro Loco i paîs di Cuestelungje, Pedrose e Reant. In graciis di une zornade splendide o vin gjoldût di un biel soreli cuntun aiarin clip che nus à tignût compagnie dut il dì fasint lizer il pas. Intai ultins agns chescj borcs a son resurîts par vie che cualchidun al è tornât a meti a puest lis cjasis e i terens, tribolant no pôc par fâ rivâ la aghe in paîs. No mancje chenti la tecnologjie, di fat jentrant a Pedrose si cjate, a mût di sentinele, il pâl che a ten sù lis antenis de television e de telefonie mobile ma altris trê antenis a son dilunc il troi che e mene a Reant e une e somee a un crani. Il biel al è che in paîs il telefonin no cjape ben.
I borcs a son nassûts co a rivarin des fameis slovenis che, no podint lâ a stâ inte plane furlane indulà che si cjatavin bielzà i Langobards, si fermarin culì , rivant, cuntun dûr lavôr, a fâ dai implants di coltivazions a roncâi. Impen il paîs di Pedrose, come si rive a capî dal non, al à une origjin plui antighe e i slovens, rivant culì, a tignirin par bon il non che al vûl dîsi fat di pieris.
Il troi che al mene da Pedrose a Reant, parsore di Torean, al passe intun bielissim bosc di faiârs e cumò, inte Vierte, il vert clâr des zovins sfueis al è maraveôs di viodi. A Reant lis cjasis metudis a puest a son anciemò pocjis, ma cui che al è tornât a vivi chenti al è tant vivarôs, rivant a sistemâ la glesie di S. Lurinç e fasint ogni an un biel licôf intal mês di Avost (chest an il 09/10 di Avost ) par onorâlu.
Ancje chest an in ogni paîs o vin podût gjoldi de ospitalitât de int dal lûc che nus à contât la storie dai borcs. A Cuestelungje a jerin a stâ dome int che si clamave Borgnolo, ven a stai i brugnui, ma chest fin ai agns ’80 cuant aromai dute la int e veve bandonât un pôc par volte il paîs. A Pedrose, aromai, e je a stâ dome une famee, cuntun nono cetan braurôs che nus conte simpri alc de sô lungje e tribolade vite e un nevôt che cumò al fâs un mîl di cjastinâr cetant bon. Par finî, a Reant nus à dât bon acet sot il pergolât une famee dal lûc, indulà o vin podût gustâ e stâ in legre compagnie al sun di une armoniche, scoltant ancje une vilote furlane sunade cuntune ande moderne.
A ducj un graciis di cûr e sperin di riviodisi ducj intune l’an che ven !
Al è stât ancje biel stâ in compagnie di ducj cuntune zornade cetant biele e cuntun finâl plen di aventure tant che il grup lassant Reant a trops e si è tornât a cjatâ a Val dopo stramps zîrs che nissun al è rivât ben a capî ma fasintnus tant ridi.
Mandi a ducj !
Look at… the photos: Cuestelungje, Pedrose e Reant
😎


text:
Sierade
La sierade (o ancje autun) e je une des cuatri stagjons tal emisferi temperât. Dal pont di viste astronomic, la sierade a scomence ai 22 di Setembar (ecuinozi de Sierade) e a finìs ai 21 di Dicembar (solstizi di Invier); dal pont di viste meteorologjic, invezit, e scomence ai 1 di Setembar e finìs ai 30 di Novembar e je caraterizade di ploiis abondantis e di une gjenerâl diminuzion des temperaduris. Tal emisferi austrâl invezit cheste stagjon e cuvierç i mês di Març, Avrîl e Mai.
Inte art, e je une stagjon une vore simboliche, leade ae etât madure, ae riflession e ancje ae malinconie.


text:
Cent agns indaûr al nasseve a Sant Zorç de Richinvelde, ai 29 di Març 1910, Tarcisio Petracco, considerât il pari de Universitât dal Friûl (muart a Udin, ai 5 di Zenâr 1997). Di famee di puars contadins, tal 1920 al piert la mari e a 16 agns al à di molâ i studis e lâ a vore, ma al continue di bessôl a studiâ, rivant a la lauree in Letaris a Padue. Dopo dai 8 di Setembar dal 1943, al va a insegnâ grêc e latin a Cividât e al devente ancje partigjan clandestin. Dal 1947 al tache a insegnâ al liceu Stellini di Udin, ma, no rivant a mantignî la famee, e par no cirî ricompensis pe lote partigjane come che vevin fat altris, tal 1949 al emigre in Canadà, dulà che al scuen lavorâ come muredôr e lavorant. Al torne in Friûl tal 1955, e al insegne fin al 1975 latin e grêc al Stellini di Udin.
UNE BATAIE PENZE_ Dal 1972 al è a cjâf dal Comitât pe universitât furlane, un obietîf che in regjon i conseîrs furlans no aprovin, par no «danezâ la unitât de regjon». Si decît duncje di fâ une propueste di leç popolâr, par passâ parsore de opinion contrarie de regjon. Ancje chest al falìs e si scomence tal 1976 a tirâ sù firmis par une grande petizion. Ai 6 di Mai di chel an al rive l’orcolat a sdrumâ il Friûl, ma di chê tragjedie e torne fûr plui fuarte di prime la domande par une universitât dal Friûl. Finalmentri, ai 8 di Avost dal 1977, inte leç pe ricostruzion, e ven includude la universitât, dongje a fuarts contribûts pe universitât di Triest, pûr no tocjade dal taramot. Ancjemò no jere previodude la facoltât di Medisine; tal 1979, e partìs une universitât fantasime cun risorsis e personâl che no jerin vonde pes esigjencis di cui che al veve di scomençâ di nuie. Dopo altris agns di lote, tal 1982 e rive finalmentri la facoltât di Medisine, ancje se pe aplicazion de leç si scugnarà spietâ fin al 1986 pe oposizion fuarte dal Ordin dai miedis. Ai 7 di Fevrâr di chel an e ven ancje metude jù la prime piere dal pôl sientific de Universitât, ai Riçs, lassant invezit tal centri de citât lis facoltâts umanistichis. E je finalmentri in vore la Universitât dal Friûl.
Redazion / Vichipedie
CULTURE – Il pari de Universitât furlane............
Cent agns indaûr al nasseve a Sant Zorç de Richinvelde, ai 29 di Març 1910, Tarcisio Petracco, considerât il pari de Universitât dal Friûl (muart a Udin, ai 5 di Zenâr 1997). Di famee di puars contadins, tal 1920 al piert la mari e a 16 agns al à di molâ i studis e lâ a vore, ma al continue di bessôl a studiâ, rivant a la lauree in Letaris a Padue. Dopo dai 8 di Setembar dal 1943, al va a insegnâ grêc e latin a Cividât e al devente ancje partigjan clandestin. Dal 1947 al tache a insegnâ al liceu Stellini di Udin, ma, no rivant a mantignî la famee, e par no cirî ricompensis pe lote partigjane come che vevin fat altris, tal 1949 al emigre in Canadà, dulà che al scuen lavorâ come muredôr e lavorant. Al torne in Friûl tal 1955, e al insegne fin al 1975 latin e grêc al Stellini di Udin.


text:
Cuant che al tache a scrivi il “De vulgari eloquentia” (La lenghe dal popul), Dante al à clâr intal cjâf dulà che al vûl rivâ cul so tratât: la fevele florentine, ven a stai la sô fevele, la lenghe che sô mari e à doprât par comunicâ cun lui frutin e che lui al dopre cui familiârs e cui amîs, chê che al cognòs in ogni plete e in ogni sfumadure, e je chê che al à za sielzût tant che plui adate, plui auliche, plui in stât di deventâ lenghe di ducj in Italie.
◆ Scomençant, al da une definizion di tignî a ments: “O considerìn lenghe dal popul (vulgarem locutionem) chê che o fasìn nestre par imitazion de baie (nutricem), cence fâ câs a nissune regule”. Biele definzion, che e nobilite ogni fevele cjapade sù di fruts, in maniere naturâl.
Ma Dante si sint in dovê di argomentâ a pro de sô sielte; e lu fâs cu la sigurece di cui che al à bielzà dât prove di savê creâ poesiis di valôr doprant il dialet florentin; infin lu fâs cun ande pesante, cence rivuart par nissun. E cussì al licuide la fevele dai romans cualificantle “tristiloquium … turpissimum” (une fevele sporcje … un grum vergognose), e ancje chês dai marcjesans e dai spoletins e dai milanês e dai bergamascs, plenis di malis peraulis. Dopo chestis, al passe tal draç e al scarte la fevele dai “Aquilegienses et Ystrianos” che “Ces fastu crudeliter accentuando eructant” (cuntune intonazion scontrose a butin fûr Ces fastu). “Crudus” (di li: crudeliter) par latin al sta par “crût, no cuet”, ma ancje par “no madûr, garp, storpeôs, scontrôs”, in particolâr cuant che si riferìs al aspiet psicologjic des personis.
◆ L’esam al continue avonde a lunc, eliminant ogni fevele, fûr che il toscan, che magari al à i siei difiets, ma che al risulte l’unic che al à ancje dutis lis cualitâts che Dante al sta cirint. Inutil dî che il libri, mai finît, al puarte cun se il stamp dal so timp: lis citazions di tantis frasis dai dialets fevelâts ator pe Italie a son aprossimativis (il pronon interogatîf furlan “ce” al ven strambît in “ces”, par esempli); lis motivazions – fûr che tal câs li che al ven risiervât un judizi rispietôs, ma ancje chel negatîf, a lis fevelis che a puedin mostrâ di vê un autôr leterari preseât – a son ferbintis e impressionistichis, e no sientifichis. Dante al è un om dal so timp.
◆ Alore, pardabon vino di considerâ Dante un nemì dal Friûl, parcè che al à scartade cun malegracie, te finzion leterarie dal “De vulgari eloquentia”, la nestre lenghe, come dutis chês altris? Un grant poete, amirât e studiât in dut il mont, varessial di jessi ignorât dome in Friûl? Jo mi sint di domandâ un sfuarç a chei che a àn stuart il nâs denant dal piçul at di onôr viers Dante tai sietcent agns de sô muart fat dal Teatri Stabil Furlan cul progjetut “Dante par furlan”, trasmetût su Telefriuli e disponibil in streaming sul sît dal TSF: jessìn di pupîl, amîs; viodìn di capî prime di rabiâsi, e di reagjî rate purizion. E onorìn il plui grant poete talian, onorant cussì ancje la nestre tiere, leìnt o sintint a lei Dante te nestre lenghe, tes traduzions maraveosis par furlan vuê a disposizion. ❚
Dante nemì de lenghe furlane?Tarcisio Mizzau
Cuant che al tache a scrivi il “De vulgari eloquentia” (La lenghe dal popul), Dante al à clâr intal cjâf dulà che al vûl rivâ cul so tratât: la fevele florentine, ven a stai la sô fevele, la lenghe che sô mari e à doprât par comunicâ cun lui frutin e che lui al dopre cui familiârs e cui amîs, chê che al cognòs in ogni plete e in ogni sfumadure, e je chê che al à za sielzût tant che plui adate, plui auliche, plui in stât di deventâ lenghe di ducj in Italie.


text:
Al è simpri timp di elezions ator pe Europe, in particolâr di cà e di là dal Mâr di Bretagne. Cun di fat, il mês di Mai al è stât chel des aministrativis tal Ream Unît e de balotazion des presidenziâls tal Stât francês, intant che in Jugn a saran lis politichis sei te «République» che inte Grande Bretagne.
Un mês indaûr l’ultin passaç de competizion eletorâl che e veve di decidi cui che al sarès stât il gnûf incuilin dal Eliseu al è lât cemût che si proviodeve ae vilie. Denant de sielte jenfri il nazionalisim estremist di marcje fassiste di Marine Le Pen e il tecnocratisim liberist di Emmanuel Macron, la maiorance di chei che a son lâts a votâ no à vût dubis: i à dât il so consens al ex ministri de economie.
…
Par plui di cualchidun al è stât tant che scugnî sielzi tra il mâl e il malan. Chest ategjament lu veve palesât, par esempli, il storic partît bretonist di çampe UDB (Union Democratiche Bretone), che dopo vê fat propagande pe astension tal prin turni, par vie che no viodeve nissun dai candidâts in stât di esprimi alc di gnûf rispiet ae tradizion centraliste e nazionaliste francese, e veve dât fûr un document che al piturave la situazion saltade fûr balotazion tant che segnade di dôs menacis diferentis – i doi candidâts – e di une emergjence di fâi cuintri, l’estremisim nazionalist de Le Pen. Jenfri lis cjoltis di posizion a pro di un vôt te balotazion cuintri de candidade dal Front National a son stadis ancje chê dal coordenament des associazions culturâls bretonis Kevre Breizh e chês dai doi leaders de coalizion che e governe la Corsiche: il president autonomist dal guvier, Gilles Simeoni, e il president indipendentist de assemblee, Jean Guy Talamoni.
…
Chei de Bretagne a son stâts tra i teritoris là che Macron al à cjapât plui vôts (75,36% e 78,14% cuintri dal 26, 64% e dal 22, 86%), compagn dal Paîs Basc dal nord (76,52% par lui, 23,48% pe Le Pen). Tes tieris ocitanis e te Catalogne nord, là che in non e de pôre dai imigrâts za di agns il FN al è plui fuart, il gnûf president al à vinçût cun percentuâls che a van dal 62,99% (te gnove regjon Ocitanie), al 55,47% (in Provence) e al 52,47% (tai Pireneus orientâi), cuntun risultât ancjemò plui sclagn in Corsiche (51,48%), là che però al à contât une vore in ducj i doi turnis l’astensionisim dai nazionaliscj cors.
Propit in Corsiche e in Bretagne, vie pe campagne eletorâl, Macron al veve mostrât une cierte atenzion viers dai dirits linguistics, ancje in rispueste des domandis fatis indenant des entitâts di chenti che a fasin part di ELEN (la Rêt Europeane pe Avualiance Linguistiche), cun declarazions a pro de ratifiche de Cjarte europeane e dal potenziament de presince e dal ûs tes scuelis, tai servizis publics e tai media des cussì clamadis «lenghis regjonâls».
…
Intant che par elei il gnûf parlament i citadins francês a votaran ai 11 ai 18 di Jugn, chei britanics a fasaran compagn za Joibe ai 8. A saran elezions impuartantis soredut par ce che al tocje la «Brexit» e il rapuart tra Londre e la Scozie. La premier Theresa May lis veve convocadis propit par chel: cul intindiment di vê plui fuarce tes negoziazions cun Bruxelles e par fâi cuintri al indipendentisim scozês.
In tantis zonis dal Ream Unît si veve za votât ai 4 di Mai pes aministrativis. E je stade une sconfite pai laburiscj, une disfate pai antieuropeiscj dal UKIP e un sucès discret dai Conservadôrs, che a àn vuadagnât alc ancje in Gales e in Scozie. Risultâts avonde positîfs pai nazionaliscj galês dal Plaid Cymru e par chei scozês dal SNP.
Su la fonde di chescj risultâts e di cualchi scandai fat tai dîs passât, sei a Downing street che a Edimburc a son avonde otimiscj. Cemût laraie a finîle?


text:
Ricercje dal 2014 finanziade de ARLeF e realizade dal Dipartiment di Siencis Umanis de Universitât dal Friûl sul teritori furlanofon. Si torne a cjapâ e e ven concludude la ativitât di racuelte dâts fate intal 1977, intal 1986 e intal 1998. Il document al cjape dentri la rilevazion e la elaborazion statistiche su lis abitudins, i compuartaments, lis opinions, lis cognossincis e l’ûs in relazion ae lenghe furlane.
Detais
Realizât dal Dipartiment di Siencis Umanis de Universitât dal Friûl
Cu la poie finanziarie de ARLeF
Lenghis: furlan, talian
An: 2014
Achì sot lis relazions e lis zontis che a ilustrin intal detai la investigazion a campion fate intes provinciis dal teritori furlanofon.


text:
No volìn tornâ a jessi la “Sentinele di Italie”
✽✽ No son mancjadis in chest mês lis manifestazions in ricuart dai muarts de grande vuere. Cul rivâ de Italie, ae imagjin cognossude di “ostarie e cjampanili” che e definive i paîs furlans, al bisugnave zontâ ancje la presince di un monument che al ricuardàs i muarts in chê vuere che la propagande fassiste e varès inzigantît tant che completament dal Risorziment, e po dopo doprât tant che rimpin ideologjic de “vitorie mutilade”. Nissun sintiment ostîl, pal amôr di Diu, pal sacrifici di chei zovins colâts sul front, ma cul stes rispiet di chei furlans che a àn dade la vite sul front opuest. E ancje sul adietîf “opuest” e larès rispietade la veretât storiche.
✽✽ Cheste bataie cuintri de retoriche nazionaliste che e unìs diestre e çampe, cussì servîl denant de esaltazion acritiche dal Risorziment, le vin combatude e – se no vinçude – o vin almancul impedît che e passàs in mût cuviert, cui bêçs de regjon, a fâ di mîl: a volevin fanfaris e grancasse, ma dispès si son vûts di contentâ di trombetis e di tamburei.
✽✽ Dut câs, i erêts nostalgjics dal nazionalisim talian no molin il vues, e i segnâi di gnovis provocazions si son za concretizâts. La esaltazion de imprese di Flum, de figure di Gabriele D’Annunzio e je stade forsit la prove di cemût che a vuelin movisi in futûr.
✽✽ No si trate di criticâ cui che, di storic ma ancje di politic, si môf par interogâsi in maniere no dogmatiche su ce che al è sucedût in chei mês intal Cuarnâr. O crôt che al sedi interessant aprofondî ce che al à sburtât inteletuâi e veterans a lâi daûr al poete, cualis che a fossin lis frustrazions e lis aspirazions, i contignûts sociâi di chê esperience, se pardabon e je stade anticipadore dal fassisim o se invezit Mussolini al à capît, a diference de çampe, e al à doprât cierts archetips danunzians par propagande pure. Insume, un argoment interessant ancje daûr di un mût di proponisi aes massis che vuê al cjate rispueste in ategjaments e argoments cjârs a un leader tant che Salvini.
Une robe però al è studiâ un fenomen, une altre al è strumentalizâlu par finalitâts diferentis.
✽✽ Nol è un câs che propit esponents de Lega si sedin distints in cheste esaltazion de imprese di Flum, un teme che al Carroccio federalist no i sarès mai passât pal cjâf. Nol è un câs che un fat storic, cjaval di bataie dai neofassiscj in particolâr a Triest, al deventi vuê patrimoni salvinian, cun consecuencis pericolosis pal Friûl.
✽✽ Daûr di cheste esaltazion, di fat, al torne a agjitâsi il pinsîr – par altri mai scuindût intai ambients di chel che al jere l’Msi e ancje dai esui julians dalmatis – che chês tieris a puedin tornâ ae Italie. Si visaiso lis manifestazions di place cuintri dal tratât di Osimo? O fasaressin ben a no dismenteâsi che intai ambients de diestre nazionaliste chest progjet nol è mai stât abandonât e al reste intal lôr Dna.
✽✽ Se dut chest al restàs dome inte sede di cualchi associazion, in cualchi cunvigne di veterans, nol sarès un grant pinsîr; ma cuant che chescj concets a deventin patrimoni di une fuarce politiche che e intint – e che e pues vê i numars par fâlu – guviernâ il paîs, al Friûl i àn di sivilâ lis orelis.
✽✽ Intant parcè che o la nestre regjon e je dentri a plen titul in Europe, o e je destinade a no vê nissune prospetive. Metisi intune prospetive di revanchisim viers de Slovenie e de Cravuazie al va cuintri cheste ipotesi. In secont lûc, parcè che i furlans no àn mai vût nissun interès a oponisi ai popui dongje, nancje cuant che lis ideologjiis a metevin curtinis di fier ai confins. Anzit, propit la diplomazie di cheste regjon, viôt Alpeadria, e à metût lis basis di un futûr diviers cun Slovenie e Carinzie.
✽✽ E al è ancje alc altri, forsit mancul scjassôs ma par nô autonomiscj ancjemò plui impuartant: il disvilup di un pinsîr furlanist nol pues nassi o lâ indevant intosseât o intorgulît di elements antislâfs. In passât, chest al è sucedût e la furlanetât e je stade viodude e proponude tant che baluart di italianitât: il Friûl sentinele di Italie.
Il risultât al è stât chel “Piçule Patrie” che ancjemò vuê al ven doprât par dineâ la nestre vere e uniche identitât. La mari e je une sole, e si clame Friûl. ❚
Dree Valcic


text:
Lis sieltis discutibilis in tiermin di promozion fatis de Regjon no si fermin al gnûf logo, ma ancje sul ultin personaç volût pe promozion a Vinitaly: l’atôr francês Gerard Depardieu, che nol à mai platât la sô passion pe buine cusine… ma a dî la veretât no dome furlane.
Prin di dut, o precisìn che no vin nuie cuintri la persone, ma nus lasse perplès che cierts siei «precedents» no àn fat «contâ fint a dîs» il Vicepresident regjonâl Luca Ciriani, assessôr al turisim e referent politc par cheste operazion, che si è invezit dimostrât entusiast… ma forsit nol saveve che…
Prin di dut Depardieu al è un che al sta cun ducj: ultimementri lu vin viodût ancje lei sant Agostin tant che catolic no praticant… e chest no lu fâs un testimonial di fiducie suntun prodot.
Ma fevelant di prodots enogastronomics, tal vin nus è concorint cun proprietâts ancje in Afriche e Pantelerie. No dome: al à dite ancje di amâ lûcs, tradizions e prodots de Pulie (Premio Barocco 2010) e di comprâ li i vignâi (e i puliês se son suiade danti la citadinance dal paîs, dal sigûr mancul onerose di une mission di pueste par lâ a insegnâi a fâ di mangjâ tal so ristorant…)
Cjalant plui indaûr, tal 2007 al è stât di jurie e testimonial ancje dal Festival dal persut di Parme.
Par cui che al cjale television, al è cognossût soredut pe publicitât – in napoletan cun contor di mandulins – de salse di pomodoro Cirio: ducj elements no propit furlans e, dut câs, ingombrants dal pont di viste promozionâl (Cirio lu à imponût sui maiôrs media statâi, no dome su chei locâi) e dal target di prodot.
Tant che testimonial, al ven doprât soredut suntune tipologjie di prodots: chê alimentâr, jentrant ancje in concorince jenfri i singui prodots come i vins de Puliis, ma ancje il Friulano… (al è tant che se Jerry Scotti al fasès publicitât no dome pal rîs Scotti ma ancje pe marcje Gallo o altri).
Cjalant cualchi altri esempli di istituzions che a àn contât VIPs, a difarence di Dustin Hoffman (testimonial pe regjon Marchis), Depardieu nol à plui un grant respîr internazionâl (e nancje doi Oscar). A difarence di Paris Hilton (testimonial dal vin prosec in latine) nol à un respîr internazionâl tal fashion.
Se la gastronomie taliane e sta di gnûf sorpassant chê francêse e lis dôs a son lis plui competitivis tra di lôr, parcè un testimonial francês, ven a stâi de concorince?
Tant che testimonial al baline cetant (fint tant che al cjate cui che lu clame e lu paie) e no savìn trop che Gerard Depardieu al zovarà pe promozion dai nestris prodots fûr di regjon, ma dal sigûr al à judade la ristorazion parigjine: cumò tancj furlans a àn savût che lui al à un ristorant te capitâl francese.
(REDAZION)
ATUALITÂT. Un bon testimonial… di se stes............
Lis sieltis discutibilis in tiermin di promozion fatis de Regjon no si fermin al gnûf logo, ma ancje sul ultin personaç volût pe promozion a Vinitaly: l’atôr francês Gerard Depardieu, che nol à mai platât la sô passion pe buine cusine… ma a dî la veretât no dome furlane.


text:
SPECIÂL EROIS FURLANS
EDITORIÂL – La memorie dai erois vêrs / SPECIÂL – Oms pal Friûl tai miei ricuarts / L’indipendentist Langobart / Storie e liende di Marc di Murùs / L’autonomist amì di Casanova / «Il pridicjadôr socialist» / Un deputât furlan tal Parlament di Viene / «Un sogjet di femina» / Achil Telin: pai talians une spie / Fausto Schiavi, l’ultin leader politic / AI 32 DI MAI. Un princip parsore dal mus / ATUALITÂT – Nomine CTS ARLeF / La Pimpa e insegne il furlan ai frutins / Viaç in Europe – Ocitanie / La gnove vuide bilengâl di Remanzâs / No vuei lis bombis tal gno curtîl / Cumò i missii, ma no stin a dismentâsi dai avions / Lis grandis batais autonomistis te storie resinte / MEDITANTLIS TAL SO CÛR. Il passaç di Pasche / Letaris. Erois / Elezions in Galizie e Euskadi: i risultâts / Libri vert pe sanitât / CURTIS E CHE SI TOCJIN. Partîts, movêtsi! / TERITORI – PORDENON. Zefferino Tomè, un pordenonês furlanist e autonomist / SLOVENIE. Martin Krpan, eroi leterari sloven / I erois di Basovize / AUSTRIE. A àn votât in Carinzie e a Salisburc / La domande par une rapresentance unitarie dai slovens in Carinzie / CULTURE – ART-Â. Falcets e bicicletis, tocs de storie furlane / IL FERÂL. Moments di ploie e di burlaç / Ugo Colman, I Nìus, poesìas, contas e liendas fornessas – Roberto Ongaro, Il landri dal lôf / FOTO GALLERY – Vecjos / L’«acès» dal furlan in Cjargne / Il Friûl tal etere / CLASSICS – 14. CUINTRISTORIE DAL FRIÛL – La albe de nestre Patrie /
Avrîl 2009............
SPECIÂL EROIS FURLANS


text:
A dîs agns de muart di pre Antoni, o volìn ricuardâlu proponint vie par dut il 2017 tocs dal «De Senectute»: une riflession su l’ultime stagjon de vite. Al è un libri restât incomplet. Come ducj i siei scrits si lu lei intun flât e cuant che si rive insom al displâs che il discors si fermi a colp.
I superiôrs dal seminari i plui brâfs di scuele ju mandavin a Rome a studiâ! A pre Antoni no i mancjave ni inteligjence, ni passion pai studis, ni capacitâts didatichis. Un siumut lu veve fat di sigûr. Ma la sô pecje e jere la dissipline, la ubidience clopadice, la francjece tal dî ce che al pensave. E chest, in chê struture, nol zuiave a so favôr.
(pre Roman Michelot)
A jessi onest, un fregul di pice di fâ cariere le vevi. Mi varès plasût, par esempli, lâ a studiâ a Rome o indotorâmi in cualchi facoltât civîl. O deventavi mat pes bielis letaris, classichis e modernis, e pes lenghis, che mi varessin permetût di lâ a scandaiâ tes minieris di documents des abaziis de Slovenie e de Carintie, par capî di plui la grande ereditât di Aquilee e la sô impuartance tal inmaneâ cheste cussience sorenazionâl e cheste tolerance veramentri uniche. Stant che mi plâs l’insegnament, mi viodevi sentât suntune catedre a lei insieme cui zovins ce che Diu al à scrit e semenât tai nestris popui, tal cors dai secui, tal cûr de int. Mi sarès sintût come in glesie e o crôt che o sarès stât un mestri sevêr come serietât di studis ma liberâl tal impostâ lis cuistions e tal lâ indenant e ancje tai rapuarts cui students.
✽✽ Une scuele che ti insegne a fâti domandis, plui che a imparâ rispuestis scontadis. Une scuele che e bat stradis gnovis, ineditis, curiosis e golosis, impen di ripeti a pampagal vie lezions e resons vieris, che no tignivin plui il pont e che no stimolavin plui nissun. Cheste strade mi è stade sierade prime di viergile, parcè che no devi nissun afidament di ubidience e la scjarse condote e à dât il prin colp di pale par sapulî uficialmentri il tesaur di une discrete inteligjence che il Signôr si jere indegnât di dâmi.
✽✽ A proposit di inteligjence e di cjâf, une femine si è uso lagnade cun mê mari parcè che nô, te nestre puaretât, o fasevin ben a scuele e chei altris, a partî dai plui siôrs, a piconavin par imparâ a scrivi. Mê mari i à rispundût che no vint nuie ce lassânus in cjamps o cjasis o robis, e veve cirût di dânus almancul un bon cjâf, par podêsi rangjâ inte vite. Don Milani i varès rispuindût che Diu nol è tant carogne di fâ i siôrs ancje inteligjents e i puars ancje stupits. Come che o ài dit, a sierâmi la puarte de cariere no je stade dome la mê scjarse simpatie pe ubidience e la mê lengate che no podeve tasê, ma la salût, che mi à simpri fat cualchi scherç e mi à segnât a pene deventât predi cun segnâi che, impen di risolvisi, a levin simpri plui deteriorantsi e condizionantmi. In Cjargne al jere un predi mataran, simpri baldisan, che nol pierdeve però la sô voe di butâle in vacje.
✽✽ Un amì predi al è rivât une dì a contâi che, jù par Udin, a vevin fat vescul un de curie. “Tu vedarâs che, prin o dopo, a son bogns di fâti vescul ancje te”. E chel altri, tirant il flât a grops: “Mi fasaran vescul di Corfù, con le talpe in sù”. No pues, in cussience, escludi cheste pussibilitât, ma no ‘nd è di altris. Scugnint vivi a la zornade, come i ucei dal cîl e i zîs de campagne, no ài mai podût programâ nuie e nancje fâ progjets personâi o pastorâi, ma ogni dì o jeri content se o rivavi a fâ chel tic che mi permeteve di jessi content e di zovâur a lis mês piçulis comunitâts.
✽✽ Za il jessi rivât a corantedoi agns di messe al è un travuart che al va plui in là di ogni plui otimistiche prevision. In plui, che al è impuartant, a son stâts agns impegnâts, creatîfs, combatîfs, cence mai rassegnâmi o usâmi a la tristerie e a la banalitât, cirint ogni dì di fâ un passut indenant viers di chê perfezion e plenece che no rivarìn mai ma che o vin di smicjâ fintremai a l’ultime zornade. ❚
pre Antoni Beline